
Fylkesmannen i Oppland
Ringebu kommune, 2630  Ringebu

Vekkom gjeterlag v/ Ole E. Vestad, 2630 Ringebu

Brekkom fellesdrift v/ Morten Trøstaker, 2634 Fåvang

Fåvang gjeterlag v/ Hans Amund Braastad, 2634 Fåvang

Deres referanse
Vår referanse
Vår dato


2004/5324  433.52  AJM


Iverksetting av betinget fellingstillatelse på jerv i Ringebu

Det vises til søknad om fellingstillatelse på jerv fra Vekkom gjeterlag, Brekkom fellesdrift og Fåvang gjeterlag, datert 09.08.04.

Ut fra de opplysninger fylkesmannen har mottatt, er 7 lam funnet drept i området Gråhøgda i Ringebu. SNO har undersøkt skadene og konkluderer med at minst 6 av dem er dokumentert eller antatt drept av jerv. Skadene ser ut til å være fra perioden 6-8. august. Det opplyses i søknaden at det beiter ca 8 000 sau i dette området. 

Søknaden er behandlet med hjemmel i Lov av 29. mai 1981 nr 38 om viltet (viltloven) og forskrift 30. juni 2000 nr 656 om forvaltning av bjørn, jerv, ulv og gaupe fastsatt ved Kgl. res. 30. juni 2000, samt direktoratet for naturforvaltning (DN) sitt brev av 03.06.04. Ifølge forskriften er det DN som kan gi fellingstillatelse på jerv og fastsette nærmere vilkår for en eventuell fellingstillatelse. I brev av 03.06.04. er fylkesmennene i Oppland, Akershus, Østfold, Vestfold, Buskerud og Telemark  gitt myndighet til å sette i verk fellingstillatelse på to jerv i 2004/2005. 

Det går fram av brevet fra DN at de betingende fellingstillatelsene ikke er en generell adgang til felling av rovdyr straks skade oppstår, men at avgjørelsen om en eventuell iverksettelse av felling skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning (jf §1). Ved utøvelsen av dette skjønnet skal det særlig tas hensyn til; størrelse og sammensetning av vedkommende rovviltbestand, områdets betydning som beitemark, skadenes omfang og utvikling og potensial for framtidige skader (jf §3). I tillegg, og særlig innenfor fastsatte kjerneområder eller særskilte forvaltningssoner for rovvilt, skal det legges vekt på om det i stedet kan gjennomføres forbyggende tiltak for å begrense skadene (jf §2). 

Målet med en fellingstillatelse er ikke å regulere en rovviltbestand, men å felle mest mulig bestemte individer, knyttet til bestemte situasjoner. Fellingstillatelsen skal være rettet mot det skadevoldende individ og tillatelsen skal være begrenset til et bestemt område, tidsrom og antall dyr.

Fylkesmannens vurdering

Fylkesmannen har i sin vurdering lagt vekt på det totale skadeomfanget, skaden sin konsentrasjon i tid og rom og området sin betydning som beiteområde, jf 3. Dette er vurdert opp mot det en vet om bestandssituasjonen for jerv og om forskriftens krav om differensiert forvaltning, jf §1.Bestandsstatus for jerv i Sør-Norge er bedre nå enn for få år siden, og bestanden regnes som levedyktig. Dette er også lagt til grunn i spørsmålet om felling. 

Fylkesmannen har vurdert andre forebyggende tiltak mot skader i området i henhold til § 2 i forskriften, men finner ikke at det er mulig ut fra praktiske og økonomiske forhold å kunne gjennomføre slike tiltak nå. Området rundt Gråhøgda og Store Kvien er et kjent skadeområde fra tidligere med betydelige tap til jerv i enkelte år, og området må betraktes som et kronisk skadeområde. 

Selv om de meldte skadene i området så langt har et beskjedent omfang, er potensialet for ytterligere skader høyt. Erfaringsvis øker jervskadene mot slutten av beitesesongen, og med et så høyt sauetall som i dette området, kan skadene bli store. 


Ut fra en totalvurdering av denne situasjonen opp mot forskriftens krav om differensiert forvaltning, har fylkesmannen kommet til at det er grunnlag for å iverksette felling av en (1) jerv i Ringebu, med hjemmel i forskriftens § 3. 

I tillegg til vilkårene i DN sitt brev av 03.06.04, stiller fylkesmannen følgende vilkår for tillatelsen:

1. Fellingsområdet er avgrenset slik: Kommunegrensa mellom Ringebu og Stor-Elvdal der denne krysser Imsa sør for Sør Imssjøen. Langs denne til Eldåhøgda og videre langs kommunegrensa mellom Ringebu og Øyer til Tromsdalen. Videre vestover langs Tromsa til den møter allmenningsgrensa vest for Gopollen. Langs denne nordover til Friisveien. Langs Friisveien østover til Storefjellseter og videre veien ned i Imsdalen til kommunegrensa mot Stor-Elvdal.

2. Fellingstillatelsen gjelder for tidsrommet 10.08.04. kl 12.00 til 22.08.04. kl. 24.00.

3. Det skal kun benyttes våpen og ammunisjon som tilfredsstiller kravene til jakt på storvilt, jf Forskrift om utøvelse av jakt og fangst, fastsatt av direktoratet for naturforvaltning den 22. mars 2002.

4. Med hjemmel i viltlovens § 52, siste ledd, gir DN tillatelse til bruk av løs hund under

forsøk på felling dersom dette anses som aktuelt. Tillatelser etter bufeloven og/eller

reindriftsloven må innhentes av fellingsleder.

5. Alle tilfeller hvor dyr påskytes, såres eller felles skal uten opphold meldes til kommune, fylkesmann og nærmeste politimyndighet, jf pkt 4 og 5 i DN sitt brev, samt Forskrift om utøvelse av jakt og fangst, nr 150, 22. mars 2002. Ansvarlig fellingsleder skal rapportere daglig om fellingsforsøket til fylkesmannen, på telefon 61266063 eller 97737223.

6. Tillatelsen gis til kommunen/kommunalt oppnevnt jaktlag, jf fylkesmannens brev av 06.06.01. Det forutsettes at kommunen sørger for at samtlige involverte i fellingen får en kopi av denne tillatelsen, samt DN sitt brev av 03.06.04., før fellingsforsøket settes i gang. Fellingsleder er ansvarlig for at det foreligger liste over alle deltagere i fellingsforsøket. 

Det kan etter avtale gis kompensasjon for administrative utgifter på inntil 15 000 kr ved iverksetting av fellingstillatelsen første gang. Siden deltagelse i fellingsforsøket er frivillig,  gis det ikke kompensasjon eller lønn til deltagerne, og i kommuner hvor medlemmer i viltnemnd/fallviltnemd ønsker å delta, må dette skje på frivillig basis. 

Ut fra tidligere års erfaring med jervskader i Ringebu, er det grunn til å minne om betydningen av en høy beredskap hos dyreeiere og sankelag i området, mot slutten av beitesesongen. Fylkesmannen har ved tidligere iverksettinger av felling i samme område (bl a 21.08.01.) skrevet: 


…... Ut fra dette finner fylkesmannen at det er grunnlag for å iverksette fellingstillatelse for et begrenset tidsrom, men at det samtidig bør planlegges framskutt og intensivert sanking. Området er et kjent og kronisk skadeområde og det er kjent at skadene tiltar kraftig etter 1. september. Med en slik grad av forutsigbarhet har dyreeier et klart ansvar for å iverksette nødvendige tiltak, og det mest aktuelle her er sanking av sauen.

Uavhengig av om det felles jerv eller ikke i den perioden som nå er gitt, så er denne problemstillingen aktuell, og fylkesmannen forutsetter at dyreeiere og sankelag også drøfter andre tiltak i beiteområdet enn felling, som vil være mindre aktuelt desto nærmere en kommer ordinært sanketidspunkt.

Dette vedtaket kan påklages etter reglene i forvaltningsloven innen tre uker, jf vedlagte «Rett

til å klage over forvaltningsvedtak». En eventuell klage rettes til DN, men sendes via fylkesmannen. 

	
	

	Knut Berg 
	Ellen-Birgitte Strømø

	fung. fylkesmann
	 avdelingsdirektør

Rovviltkontakter i Oppland

Oppland Jeger- og fiskerforbund, Stortorget 1, Pb 124, 2601 Lillehammer



Naturvernforbundet i Oppland, Storgata 89, Pb 368, 2601 Lillehammer

WWF – Norge, Postboks 6784 St. Olavs plass N-0130 Oslo



Foreningen Våre Rovdyr, Postb 195 N-2150 Årnes 

                                 Folkeaksjonen for en ny rovviltpolitikk, Boks 40, 7701 Steinkjær

